Spomen dom Ovčara

Spomen dom Ovčara je memorijalni centar kod Vukovara u Hrvatskoj, podignut u znak sećanja na žrtve masakra na Ovčari, u kojem su 20. novembra 1991. godine ubijeni ranjenici i medicinsko osoblje iz vukovarske bolnice, ukupno između 255 i 264 osoba. Ovaj memorijalni centar otvoren je 20. novembra 2006. godine, na petnaestu godišnjicu masakra, i to u jednom od hangara na ovom poljoprivrednom dobru u koje su snage JNA i srpskih paravojnih formacija zatočile zarobljenike početkom oktobra 1991. Spomen dom otvorili su Jadranka Kosor, ministarka obitelji, branitelja i međugeneracijske solidarnosti, kao izaslanica premijera Ive Sanadera, te zagrebački gradonačelnik Milan Bandić. Koncept memorijalnog centra izradio je zagrebački akademski slikar Miljenko Romić, a njegovo uređivanje finansirao je Grad Zagreb s dva miliona kuna. Za svaku osobu koja je ubijena ili nestala u hangarima Ovčare na plafonu je u spomen domu instalirana po jedna sijalica, dok su u podu ugrađene čahure koje ukazuju na sredstvo kojim je zločin izvršen. Na zidovima su izložene slike 261 osobe nastradale u masakru, a ispod slika položene su neke od ličnih stvari koje su pripadale ubijenima, a koje su pronađene u masovnim grobnicama. Spomen dom Ovčara deluje u okviru Hrvatskog društva logoraša srpskih koncentracijskih logora. Godine 2011. godine postojala je ideja da se uvede naplaćivanje poseta domu, s obzirom na to da subvencije države nisu bile dovoljne za funkcionisanje celog memorijalnog centra, no od toga se ipak odustalo kada su se u njegovo održavanje uključili Grad Vukovar i Vukovarsko-srijemska županija, pa je ulaz ostao besplatan. Tokom godina spomen dom obišle su brojne delegacije iz same Hrvatske i iz inostranstva, među njima i predsednik Srbije Boris Tadić 4. novembra 2010. Dvadeset drugu godišnjicu pada Vukovara, 18. novembra 2013, obeležili su u ovom spomen domu predsednik Hrvatske Ivo Josipović, predsednik sabora Josip Leko i premijer Zoran Milanović, nakon što im je to onemogućeno učiniti na spomen obeležju na vukovarskom groblju. U Vukovaru i njegovoj okolini nalazi se još nekoliko memorijalnih mesta podignutih u znak sećanja na žrtve koje su pale tokom opsade Vukovara. Reference